Къэбэрдей-Балъкъэрым бжьыпэр иIыгъщ
ДОМ.РФ аналитикэ центрым и IэщIагъэлIхэм зэрагъэпщащ зэрыхудачых ипотекэкIэ унэ къэзыщэхухэм ятеухуауэ банкхэм къата бжыгъэхэр, апхуэдэуи яухуэ унэхэм ятеухуауэ наш.дом.рф базэм илъхэр икIи нэрылъагъу хъуахэм япкъ иткIэ къагъэнэIуащ псэупIэ къэщэхуным хуэунэтIа а программэр гъэзэщIэнымкIэ Урысейм щыпашэ щIыналъитхур.
Абыхэм я деж бжьыпэр щызыIыгъыр Къэбэрдей-Балъкъэрырщ. Мыбы льготэкIэ къыщащэху фэтэрхэр ику иту метр зэбгъузэнатIэ 67-м щIегъу. ЕтIуанэ увыпIэм щытыр Осетие Ищхъэрэ (Алание) Республикэрщ — метр зэбгъузэнатIэ 64-м нэблагъэ. Абыхэм къакIэлъокIуэ Бранскэ областыр, Къалмыкъымрэ Дагъыстэнымрэ.
«Апхуэдэ щIыхуэ къащтэным цIыхухэм я фейдэ хэлъщ: щIыхуэм проценту техуэр мащIэщ, нэхъыбэ дыдэу сом мелуанихым нэс къыIах хъуну ящIащ (къалащхьэхэм — сом мелуан 12-м нэс) — абы фэтэр къэзыщэхунухэм Iэмал ярет программэм лэжьэн щIимыдзэ щIыкIэ зыIэрагъэхьэну я мурадам нэхърэ нэхъ фэтэрышхуэ къащэхунымкIэ. Абы щыхьэт тохъуэ бжыгъэхэри: Урысей Федерацэм и щIыналъэ куэдым программэм хыхьэу къащэху фэтэрхэр нэхъ инщ, унэ зыщэхэм къыхуагъэлъагъуэхэм елъытауэ», — жеIэ ДОМ.РФ аналитикэ центрым и унафэщI Гольдберг Ма-хил.
Льготэ ипотекэр зи лъабжьэ программэм Урысейм щыщ дэтхэнэ цIыхуми Iэмал ирет унэщIэ яухуэхэм щыщ фэтэр къэрал дэIэпыкъуныгъэкIэ къищэхуну. Нэхъыбэ дыдэу а ипотекэм илъэсым щхьэщатыкIынур проценти 6,5-рэщ, абырэ банкхэм ягъэув ставкэхэмрэ я щызэпэмышачэкIэ, унэр къэзыщэхуам и пIэкIэ ахъшэр хелъхьэж къэралым.
КъБР-м и Iэтащхьэмрэ Правительствэмрэ я пресс-IуэхущIапIэ.
